"Să rămân la Real Madrid?". Răspunsul neașteptat oferit de Luka Modric
Real Madrid a cucerit un nou titlu de campioană în La Liga și se pregătește pentru disputarea finalei Champions League, cu Borussia Dortmund.
Mii de persoane au sărbătorit pe străzile din Madrid câştigarea celui de-al 36-lea titlu de campioană a Spaniei de către galactici. Echipa a ajuns la Plaza Cibeles, unde jucătorii au dansat şi au cântat alături de fani. Punctul culminant a fost atunci când căpitanul Nacho a aşezat o eşarfă şi un steag al Real Madrid pe statuia zeiţei şi a ridicat trofeul.
Ce se întâmplă cu Luka Modric
Contractul mijlocașului croat expiră la finalul acestui sezon, iar presa din Spania a dezvăluit că ar fi ultimele luni ale jucătorului pe Santiago Bernabeu.
Totuși, Luka Modric a declarat, la sărbătoarea pentru titlu, că nu a fost luată o decizie cu privire la viitorul său: "Să rămân la Real Madrid? Ei bine, vom vedea ce se întâmplă. Acum suntem aici și ne bucurăm de petrecere. Vreau să închei sezonul cât mai bine, apoi vom vedea".
Aflat la finalul înțelegerii, Luka Modric a fost dorit insistent de mai multe cluburi din Arabia Saudită în vara lui 2023, dar a preferat să rămână în capitala Spaniei pentru a mai cuceri o Ligă a Campionilor, un trofeu cu care să pună capăt aventurii stelare începute în 2012, odată cu transferul de la Tottenham Hotspur pentru doar 35 de milioane de euro.
Luka Modric, om determinant pe Santiago Bernabeu
Devenit un blanco la vârsta de 26 de ani, Luka Modric a cunoscut maturitatea fotbalistică în fața a milioane de fani care, așa cum anticipa Jose Mourinho, aveau să-i recunoască clasa.
Dacă va pleca la finalul sezonului de pe Bernabeu, atunci jucătorul va părăsi clubul din postura de câștigător al Balonului de Aur, deținător a cinci Ligi ale Campionilor, patru Supercupe ale Europei, patru titluri în LaLiga și patru Cupe Mondiale ale Cluburilor.
Urmăriți SPORT.RO și pe Google News